Oscar Pistorius-moordverhoor: Foto's van die moordtoneel bespreek | Maroela Media
Oscar Pistorius-moordverhoor: Foto's van die moordtoneel bespreek
Voormalige bevelvoerder van die Boschkop-polisiestasie, kolonel Schoombie van Rensburg op 13 Maart 2014 in die hof Foto: Alet Pretorius/Media24/Pool (SAPA)
'n Paar wit sandale en 'n oornagtas links van Oscar Pistorius se bed is van die foto's wat Donderdag in die Pretoriase hooggeregshof tydens die atleet se moordverhoor voorgehou is.
Die foto's was deel van Giliam van Rensburg, voormalige polisiebeampte, se getuienis. Van Rensburg het gesê 'n silwer handwapen het bo-op 'n grys handdoek gelê, met bloed en selfoon onder die handdoek. "Die veiligheidsknip is verwyder. Soos wat die vuurwapen daar lê, is dit gereed om te vuur," het Van Rensburg gesê.
Hy was die eerste polisiebeampte op die toneel nadat Reeva Steenkamp op 14 Februarie 2013 in die huis doodgeskiet is.
Van Rensburg was in daardie stadium stasiebevelvoerder by die Boschkop-polisiestasie in Pretoria. Hy het gesê hy het aanvanklik gedink daar was drie selfone op die toneel, maar het toe ontdek die voor- en agterkant van 'n donkerkleurige selfoon is ingesluit.
Talle foto's het bloed op die wit mure en karamelkleurige teëlvloer gewys.
'n Wit selfoon, wat met bloed bedek is, het op die vloer gelê.
Staatsaanklaer Gerrie Nel en Van Rensburg het Donderdagmiddag die foto's bespreek. Daar was 'n spoor van bloeddruppels en bloedmerke tussen die badkamer en die ingangsportaal van die huis.
Daar was ook foto's van Pistorius se versameling sonbrille, agt horlosies, 'n windbuks en 'n bofbalkolf in sy kamer. 'n Ligblou duvet het op die vloer langs 'n denimbroek gelê.
Daar was ook 'n foto van die toilet waar Steenkamp geskiet is, met spatsels bloed op die vloer.
Van Rensburg het in Desember 2013 uit die polisie bedank en het in Afrikaans getuig.
Pistorius word aangekla van moord met voorbedagte rade. Hy word ook aangekla van die onwettige besit van 'n vuurwapen en ammunisie en twee aanklagte dat hy 'n vuurwapen in die openbaar gevuur het. Hy het onskuldig gepleit op alle aanklagte. -SAPA